Enginn hvítabjörn fannst á Hornströndum í nótt þrátt fyrir nokkurra klukkustunda leit úr lofti og er nú talið að engan slíkan sé þar að finna. Saursýni benda til þess að álftir séu sökudólgurinn, en hvítabirnir saklausir.
Gönguhópur í Hlöðuvík á Hornströndum hafði samband við lögreglu í gærkvöld og greindi frá ummerkjum um óþekkt dýr, mögulega hvítabjörn. Lögreglan á Vestfjörðum óskaði þá aðstoðar Landhelgisgæslunnar, sem sendi þyrlu vestur.
Tveir lögreglumenn fóru með þyrlunni. Á vettvangi fundust fótspor og saur sem gat bent til þess að hvítabjörn hefði farið um svæðið. Haft var samband við þá sem voru í grenndinni og fólk beðið um að hafa varann á. Að sögn lögreglunnar á Ísafirði eru ekki margir á svæðinu, að minnsta kosti eru tjöldin ekki mörg. Frekari leit bar ekki árangur og henni hætt um fjögurleytið. Í samráði við Matvælastofnun, MAST, voru tekin sýni úr saurnum sem gönguhópurinn fann.
Kristín Ósk Jónasdóttir, sérfræðingur hjá Umhverfisstofnun á Ísafirði, var á ferð í Hlöðuvík um helgina. Hún sagðist í samtali við RÚV í morgun hafa séð töluvert af stórum álftasporum. Það rennir því stoðum undir það að álft hafi stolið glæpnum af hvítabirni.
Sigríður Gísladóttir dýralæknir hjá Mast segir að líklega sé um álft að ræða. Fuglinn er stór og hægðirnar samsvarandi. Þó er það þekkt að svangir ísbirnir bíti gras. Hægðirnar verða rannsakaðar nánar að Keldum.
Fyrir 10 árum var hvítabörn felldur í Rekavík á Hornströndum. Lögreglan á Ísafirði mat aðstæður þannig að ómögulegt væri að vakta dýrið allan sólarhringinn og tryggja að það færi ekki í sjó eða flytti sig um set í átt að byggð. Af öryggisástæðum var ákveðið að fella dýrið.
Sigríður Inga Sigurjónsdóttir sem þá var hérðasdýralæknir segir að björninn hafi verið illa á sig kominn og því ekki um annað að ræða en að aflífa hann.